KIRJALLINEN KYSYMYS E-0534/03

esittäjä(t): Glyn Ford (PSE) komissiolle

(26. helmikuuta 2003)

Aihe: Lentolippujen ostaminen on täyttä pilaa! Milloin EU aikoo tehdä asialle jotakin?

Aikooko komissio tutkia kysymystä oikeudenmukaisesta, avoimesta ja selkeästä lentolippujen hinnoittelusta EU:ssa. Monilla lentoyhtiöillä on nykyään käytänteitä, jotka tekevät hintavertailun mahdottomaksi? Millä tahansa muulla liiketoiminnan alalla tällainen menettely olisi naurettavaa ja hämmentävää.

Jos lentoyhtiöt myisivät maalia:

Asiakas: Päivää, haluaisin ostaa maalia, joka maksaa 12 euroa.

Myyjä: Jaa, hinta riippuu monesta eri asiasta, vaikka maaleissa ei olekaan eroa. Halvin hintamme on 12 euroa litralta, mutta meillä on 60 eri hintaa aina 200 euron litrahintaan saakka. Milloin aiotte käyttää maalia?

Asiakas: Aion maalata huomenna. Minulla on vapaapäivä huomenna.

Myyjä: Huomenna maali maksaa 200 euroa.

Asiakas: Milloin minun olisi maalattava saadakseni maalin 12 eurolla?

Myyjä: Teidän olisi aloitettava hyvin myöhään arki-iltana noin kolmen viikon kuluessa. Katson onko meillä maalia saatavissa.

Asiakas: Teillä on hyllyt täynnä maalia. Voin nähdä sen!

Myyjä: Se ei tarkoita, että meillä olisi maalia saatavissa. Myymme ainoastaan tietyn litramäärän tiettynä päivänä. Muuten, litrahinta nousi juuri 16 euroon. Muutamme hintoja ja sääntöjä satoja kertoja päivässä. Ehdotan, että ostatte maalinne niin pian kuin mahdollista.

Asiakas: Tarvitsen vain viisi litraa. Otan kuitenkin kuusi, niin että se varmasti riittää.

Myyjä: Se on mahdotonta. Suunnitelmamme perustuvat siihen, että kaikki maalimme käytetään viimeiseen tippaan asti. Jos ette käytä kaikkea maalia, meille aiheutuu monenlaisia ongelmia ja sitten jokainen ostamanne maalilitra tulee maksamaan 200 euroa.

Asiakas: Mutta mitä sitten tarkoittavat kaikki nämä Maalia tarjoushintaan 10 EUR/litra -kyltit?

Myyjä: Ne tarkoittavat säästöhintaluokan maaliamme. Sitä myydään ainoastaan puolen litran erissä. Yhdellä viisi euroa maksavalla puolen litran erällä voidaan maalata puoli huonetta. Seuraava puolen litran erä maksaa 20 euroa. Missään maalitölkissä ei ole etikettiä. Jotkut ovat tyhjiä, eikä niiden palautuksesta makseta rahoja takaisin, ei edes tyhjien tölkkien palautuksesta.

Asiakas: No olkoon sitten, ostan tarvitsemani jostain muualta!

Myyjä: Se voi olla vaikeaa. Voitte mahdollisesti ostaa maalia kylpyhuonettanne varten jostain muualta, mutta voitte ostaa maalia portaikkoanne varten vain meiltä. Ja muistakaa, että jos maalaatte vain yhteen suuntaan, hinta on 300 euroa litra.

Asiakas: Entä jos ostan 200 euron edestä maalia eteistä varten ja maalaan vain yhteen suuntaan?

Myyjä: Veloitamme siinä tapauksessa lisämaksun sekä tämän maalilitran ja seuraavan maalilitranne välisen hintaeron.

Asiakas: Tämä on uskomatonta!!

Myyjä: Kiitos luottamuksestanne Unitedia kohtaan.

David Byrnen komission puolesta antama vastaus

(25. maaliskuuta 2003)

Periaatteessa yhteisön lainsäädäntö ei estä lentoyhtiötä soveltamasta erilaisia hintoja, jos siihen on asianmukaisia taloudellisia perusteita esimerkiksi käyttöasteen nostamiseksi. Luonnollisestikaan lentoyhtiöiden mainonta ja markkinointi ei saa olla kuluttajia harhaanjohtavaa. Komissio on tietoinen useista matkustajien tekemistä valituksista, jotka koskevan lentoliikennealan harhaanjohtavia hinnoittelukäytäntöjä. Yhteisön kuluttaja- ja liikennepolitiikan yksi tärkeistä periaatteista on, että matkustajien on saatava kattavaa ja selkeää tietoa. Tämä pätee myös hinnoitteluun. Jos tärkeitä tietoja jätetään mainitsematta, se voidaan tietyissä tapauksissa tulkita harhaanjohtavaksi mainonnaksi, josta säädetään 10 päivänä syyskuuta 1984 annetussa direktiivissä 84/450/ETY(1), sellaisena kuin se on muutettuna harhaanjohtavaa mainontaa koskevan direktiivin 84/450/ETY muuttamisesta sisällyttämällä siihen vertaileva mainonta 6 päivänä lokakuuta 1997 annetulla Euroopan parlamentin ja neuvoston direktiivillä 97/55/EY(2).

Komission tarkoituksena on antaa ehdotus puitedirektiiviksi hyvän kauppatavan vastaisista kaupallisista käytännöistä ennen kesää. Ehdotuksessa käsitellään ja selvennetään juuri näitä seikkoja. Matkapaketeista, pakettilomista ja pakettikiertomatkoista 13 päivänä kesäkuuta 1990 annetulla neuvoston direktiivillä 90/314/ETY(3) varmistetaan, että matkapakettien hinnoittelu on kuluttajille ymmärrettävää.

Vastatakseen lentomatkustajien valituksiin yleisellä tasolla komissio julkaisi 7. heinäkuuta 2002 kuulemismenettelyä koskevan asiakirjan lentoyhtiöiden ja matkustajien välisistä sopimuksista. Siinä käsiteltiin muun muassa tietoja, jotka matkustajalle pitäisi antaa ennen lentolipun ostamista. Asiakirjan 42 kohdassa ja sitä seuraavissa kohdissa pyydettiin tietoja erityisesti hinnoittelussa, veroissa ja maksuissa esiintyneistä ongelmista. Kuulemismenettelyssä saatiin eri tahoilta lukuisia kannanottoja, joita komissio paraikaa tarkastelee päättääkseen, ryhdytäänkö esiin tulleiden ongelmien vuoksi toimiin ja millaisia toimia tulisi toteuttaa.

Lisäksi komission yksiköt valmistelevat muutoksia tietokonepohjaisten paikanvarausjärjestelmien käyttöä koskevista käyttäytymissäännöistä 24 päivänä heinäkuuta 1989 annettuun neuvoston asetukseen (ETY) N:o 2299/89(4) sellaisena kuin se on muutettuna(5). Kuulemismenettelyä koskevan asiakirjan 28 kohdassa pyydettiin nimenomaan tietoja matkustajille ennen varsinaisen sopimuksen tekoa annetuista tiedoista. Asetuksen muutoksen yhteydessä on tarkoitus varmistaa mahdollisimman selkeä hinnoittelu sekä matkanjärjestäjien että matkustajien kannalta.

(1) EYVL L 250, 19.9.1984.

(2) EYVL L 290, 23.10.1997.

(3) EYVL L 158, 23.6.1990.

(4) EYVL L 220, 29.7.1989.

(5) EYVL C 310, 16.11.1993.